Sverre Jakobsson hefur óskað eftir því við stjórn ÍBA að taka ekki við starfi framkvæmdastjóra bandalagsins líkt og áður hafði verið tilkynnt . Ástæðan er annað starf sem Sverre átti erfitt með að hafna . Taldi stjórn ÍBA sjálfsagt og eðlilegt að verða við þeirri ósk Sverres . Þegar starf framkvæmdastjóra ÍBA var auglýst í desember sl. bárust margar áhugaverðar umsóknir frá öflugum einstaklingum . Við fyrrnefnd tíðindi hófst stjórn ÍBA handa við að fara aftur í gegnum þær umsóknir í samráði við Capacent sem hafði veg og vanda af ráðningunni . Niðurstaðan úr þeirri vinnu var að ráða Helga Rúnar Bragason í starf framkvæmdastjóra bandalagsins og mun hann hefja störf í byrjun mars . Tekur hann við starfinu af Þóru Leifsdóttur sem mun þó áfram starfa á skrifstofu bandalagsins . Helgi Rúnar er 41 árs gamall , með B.Sc. gráðu í viðskiptafræði frá Háskólanum í Reykjavík og stúdentspróf frá Fjölbrautaskóla Suðurnesja af náttúrufræði - og íþróttabraut . Hann hefur fjölbreytta reynslu , jafnt úr atvinnulífinu sem úr íþróttum . Helgi var rekstrarstjóri Ekrunnar á Akureyri í 12 ár og þar áður fjármálastjóri Gólflagna . Hann hefur verið mjög virkur í ýmis konar íþrótta - og félagsstörfum í gegnum árin . Helgi er í dag þjálfari meistaraflokks kvenna í körfuknattleik hjá Þór á Akureyri og hefur í gegnum árin verið virkur í unglingastarfi , jafnt hjá Þór og UMFG . Hann hefur verið virkur félagi í Round Table og m.a. setið í landstjórn samtakanna , verið landsforseti og alþjóðatengslafulltrúi . Helgi Rúnar er kvæntur Hildi Ýr Kristinsdóttur og eiga þau eina dóttir .